A Tanács 234/79/EGK rendelete

(1979. február 5.)

a mezőgazdasági termékekre alkalmazott, közös vámtarifa szerinti nómenklatúra kiigazítására vonatkozó eljárásról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a legutóbb az 1117/78/EGK rendelettel [1] módosított, az egyes, a Szerződés II. mellékletében felsorolt termékek piacainak közös szervezéséről szóló, 1968. június 28-i 827/68/EGK tanácsi rendeletre [2] és különösen annak 6. cikkére,

tekintettel a Bizottság javaslatára [3],

tekintettel az Európai Parlament véleményére [4],

mivel az eltérő importterhek által érintett termékeknek külön áruleírással kell szerepelniük a közös vámtarifa szerinti nómenklatúrában az importterhek helyes alkalmazásának biztosítása érdekében; mivel erre a célra a legtöbb mezőgazdasági alaprendelet konkrét szabályokat tartalmaz a vámokon kívüli egyéb importterhek tekintetében;

mivel ilyen rendelkezések hiányában a legutóbb az 1346/78/EGK rendelettel [5] módosított, a vetőmagok piacának közös szervezéséről szóló, 1971. október 26-i 2358/71/EGK tanácsi rendeletet [6], valamint a legutóbb az 1766/78/EGK rendelettel [7] módosított, a gyümölcs- és zöldségpiac közös szervezéséről szóló, 1972. május 18-i 1035/72/EGK tanácsi rendeletet [8] ennek megfelelően ki kell egészíteni;

mivel a közös vámtarifa szerinti nómenklatúra a Vám-együttműködési Tanács nómenklatúráján alapul; mivel a közös vámtarifa szerinti nómenklatúrát nemcsak a Vám-együttműködési Tanács nómenklatúrájában bekövetkezett módosításoknak megfelelően kell kiigazítani, hanem a különböző nyelvű szövegek közötti tartalmi összhang biztosítása érdekében is; mivel annak ellenére, hogy ezek a kiigazítások technikai jellegűek és a vámokat nem érintik, bizonyos esetekben az ilyen kiigazításokat a Szerződés 43. cikkén alapuló rendelettel kell bevezetni;

mivel számos tanácsi rendeletben a közös vámtarifa szerinti nómenklatúra az áruk kategóriái közötti megkülönböztetésre és termékek megnevezésére szolgál;

mivel a közös vámtarifa szerinti nómenklatúra módosítása szükségessé teheti ezeknek a rendeleteknek a kiigazítását is;

mivel a meglevő eljárások nem mindig teszik lehetővé az érintett rendeletek megfelelően gyors kiigazítását; mivel, figyelembe véve ezeknek a kiigazításoknak a technikai jellegét, célszerűnek tűnik úgy rendelkezni, hogy a közös vámtarifa szerinti nómenklatúrával foglalkozó bizottsággal történő konzultációt követően a kiigazításokat a legutóbb az 1562/78/EGK rendelettel [9] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendelet [10] 38. cikkében megállapított eljárással, illetve a mezőgazdasági termékek piacainak közös szervezéséről szóló egyéb rendeletek megfelelő rendelkezéseiben megállapított eljárással összhangban lehessen elvégezni,

ELFOGADTA EZT A RENDELETET:

1. cikk

A 2358/71/EGK rendelet 8a. cikkeként és az 1035/72/EGK rendelet 22a. cikkeként az említett rendeletek a következő rendelkezéssel egészülnek ki:

"A közös vámtarifa szerinti nómenklatúra értelmezésére vonatkozó általános szabályokat és a nómenklatúra alkalmazásának különleges szabályait kell alkalmazni az e rendelet hatálya alá tartozó termékek vámtarifa-besorolásánál; az e rendelet alkalmazásából következő tarifa-nómenklatúrát be kell építeni a közös vámtarifába."

2. cikk

(1) A valamely közös piacszervezés keretébe tartozó termékekre alkalmazandó közös vámtarifa szerinti nómenklatúra a közös vámtarifa szerinti nómenklatúrával foglalkozó bizottsággal történő konzultációt követően kiigazítható a 136/66/EGK rendelet 38. cikkében, valamint a piacok közös szervezéséről szóló egyéb rendeletek megfelelő cikkeiben megállapított eljárásnak megfelelően abban az esetben, ha ezek a kiigazítások

- a Vám-együttműködési Tanács nómenklatúrájának módosításából fakadnak, illetve

- a különböző nyelvű szövegek tartalmi összhangjának biztosítása érdekében szükségesek.

(2) A tanácsi rendeletekben a termékek áruleírását és a közös vámtarifa vámtarifaszámaira és -alszámaira való hivatkozásokat ugyanennek az eljárásnak megfelelően lehet kiigazítani, ha ezek a kiigazítások az (1) bekezdésben említett, a közös vámtarifa szerinti nómenklatúrában végrehajtott kiigazításokból, illetve tanácsi jogszabályból következnek.

(3) Ennek a rendeletnek az alkalmazása céljából a 136/66/EGK rendelet 37. cikkével létrehozott bizottság rendelkezik hatáskörrel a 827/68/EGK rendelet hatálya alá tartozó termékek tekintetében.

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1979. február 5-én.

a Tanács részéről

az elnök

P. Mehaignerie

[1] HL L 142., 1978.5.30., 1. o.

[2] HL L 151., 1968.6.30., 16. o.

[3] HL C 160., 1978.7.6., 10. o.

[4] HL C 239., 1978.10.9., 50. o.

[5] HL L 165., 1978.6.22., 1. o.

[6] HL L 246., 1971.11.5., 1. o.

[7] HL L 204., 1978.7.28., 12. o.

[8] HL L 118., 1972.5.20., 1. o.

[9] HL L 185., 1978.7.7., 1. o.

[10] HL 172., 1966.9.30., 3025/66. o.

--------------------------------------------------